《寄王承甫代书》
明代·刘黄裳

但诵吴越吟，未识王郎面。
吴江枫冷秋鸿飞，可怜词客异乡县。
会闻王郎能游五岳颠，又闻王郎手投白璧挥金钱。
有酒但抱胡姬饮，赤身披发王公前。
平生意气盖吴越，健翮凌天耸大鹘。
昆仑匹马踏白云，洞庭孤舟钓明月。
我也豪歌卧雪庐，何时尊酒论文初。
短歌寄尔遥相忆，此是刘生尺素书。

作者简介：（1529—1595）明河南光州人，字玄子。刘绘子。万历十四年进士，官兵部员外郎。受命赞画侍郎宋应昌军务，援朝鲜御日本，渡鸭绿江，抵平壤，大破日军。录功，进郎中。有《藏澄馆集》。